નવી દિલ્હી: નવી દિલ્હી ખાતેના આઈઆઈટી પરિસરમાં આવેલા નાલંદા એપાર્ટમેન્ટમાં એક 27 વર્ષીય પીએચડીની વિદ્યાર્થિનીએ પંખા સાથે ફાંસો ખાઈને આપઘાત કરી લેતાં અરેરાટી વ્યાપી ગઈ છે. આ અંગે પોલીસે જણાવ્યું હતું કે ગઈ કાલે રાતે આઈઆઈટીના નાલંદા એપાર્ટમેન્ટમાંથી મંજુલા દેવકનો ફાંસો ખાધેલી હાલતમાં મૃતદેહ મળી આવ્યો હતો. મૃતકનાં પતિ અને સાસુ-સસરા ભોપાલમાં રહે છે. મંજુલાનાં લગ્ન 2013માં થયાં હતાં. પોલીસે વધુમાં જણાવ્યું હતું કે આ બનાવની મેજિસ્ટ્રેરિયલ તપાસ કરવામાં આવશે. હાલ આ બનાવ અંગે પોલીસ મંજુલાના મિત્રોની પૂછપરછ કરી રહી છે. આ ઘટનામાં ઘટનાસ્થળેથી કોઈ સ્યુસાઈડ નોટ મળી આવી નથી.